Meddelelse om de konsekvenser, som Severe Acute Respiratory Syndrome (SARS) har for antidumping- og antisubsidieundersøgelser

(2003/C 191/02)

1. Baggrund

Artikel 16 i Rådets forordning (EF) nr. 384/96 af 22. december 1995 om beskyttelse mod dumpingimport fra lande(1), der ikke er medlemmer af Det Europæiske Fællesskab, og artikel 26 i Rådets forordning (EF) nr. 2026/97 af 6. oktober 1997(2) om beskyttelse mod subsidieret import fra lande, der ikke er medlemmer af Det Europæiske Fællesskab, ("grundforordningerne") indeholder følgende bestemmelse: "Anser Kommissionen det for påkrævet, aflægger den besøg hos importører, eksportører, handlende, repræsentanter, producenter samt erhvervssammenslutninger og -organisationer for at undersøge disses optegnelser og efterprøve oplysninger, der er indgivet om dumping og skade".

Som følge af den store fare for SARS-smitte har Kommissionen besluttet, at tjenestemænd ved Kommissionen ikke skal aflægge kontrolbesøg i områder, hvor der for nylig er fundet SARS-tilfælde. En liste over disse områder offentliggøres og ajourføres jævnligt af Verdenssundhedsorganisationen (WHO).

2. SARS' konsekvenser for antidumping- og antisubsidieundersøgelser

Da de oplysninger, der afgives af eksporterende producenter med hjemsted i SARS-områderne, således ikke vil kunne kontrolleres på stedet, vil det være nødvendigt, at Kommission baserer sine konklusioner på efterprøvede eller andre dokumenterede forhold i forbindelse med undersøgelsen.

Kommission vil derfor bl.a. omhyggeligt undersøge følgende oplysninger, når den drager sine konklusioner vedrørende den undersøgte import:

- den klage, der er indgivet på vegne af erhvervsgrenen i Fællesskabet, og de efterprøvede oplysninger deri i henhold til artikel 5 eller 10 i de respektive grundforordninger

- de oplysninger, der er afgivet af andre interesserede parter, navnlig eksporterende producenter, i henhold til artikel 6, stk. 2, eller artikel 11, stk. 2, i de respektive grundforordninger, og som kan efterprøves fyldestgørende af Kommissionens tjenestegrene i Bruxelles.

I den forbindelse vil der blive krævet den yderste samarbejdsvilje fra de interesserede parters side, navnlig i form af afgivelse af oplysninger, der er tilstrækkeligt detaljerede, kan krydscheckes via uafhængige og kontrollerbare kilder og er fyldestgørende og behørigt bekræftede. Hvis de interesserede parter ikke kan afgive sådanne påkrævede oplysninger, vil det være nødvendigt, at Kommissionen drager sine konklusioner på grundlag af de foreliggende faktiske oplysninger i henhold til artikel 18 og 28 i de respektive grundforordninger.

I den forbindelse vil Kommissionen omhyggeligt påse, at alle relevante betingelser med hensyn til fremgangsmåde og gennemsigtighed er opfyldt.

3. Varighed og fornyet undersøgelse

Situationen, hvor der ikke aflægges kontrolbesøg, vil kun vare ved, indtil SARS-områderne er fjernet fra WHO's liste. Denne liste kan konsulteres på WHO's websted: www.who.int

Hvis SARS-områder i den periode, hvor en undersøgelse står på, ikke længere betragtes som zoner med rejserestriktioner, vil der atter blive aflagt kontrolbesøg, forudsat at dette stadig er muligt inden for de frister, der gælder for undersøgelser.

Hvis en undersøgelse er afsluttet, og der er truffet endelige foranstaltninger på grundlag af de foreliggende faktiske oplysninger, kan Kommissionen, så snart SARS-områder ikke længere betragtes som zoner med rejserestriktioner, på eget initiativ indlede en fornyet undersøgelse i henhold til artikel 11, stk. 3, eller artikel 19, stk. 1, i grundforordningerne.

Berørte parter kan i påkommende tilfælde fremsætte bemærkninger til den ovennævnte approach. Disse bemærkninger skal være Kommissionen i hænde senest ti dage efter datoen for denne meddelelses offentliggørelse i Den Europæiske Unions Tidende og skal fremsættes skriftligt til: Europa-Kommissionen J-79 5/16 B - 1049 Bruxelles Fax (32-2) 295 65 05 Telex COMEU B 21877.

(1) EFT L 56 af 6.3.1996, s. 1, senest ændret ved forordning (EF) nr. 1972/2002 (EFT L 305 af 7.11.2002, s. 1).

(2) EFT L 288 af 21.10.1997, s. 1, senest ændret ved forordning (EF) nr. 1973/2002 (EFT L 305 af 7.11.2002, s. 3).